Baliqchilik tarmog‘ini qo‘llab-quvvatlash va uning samaradorligini oshirish chora-tadbirlari to‘g‘risida

Respublikada baliqchilik tarmog‘ini qo‘llab-quvvatlash, baliqchilik va baliq ovlash xo‘jaliklari faoliyati samaradorligini oshirish, ushbu sohada yer va suv resurslaridan oqilona va samarali foydalanish hamda intensiv texnologiyalarning keng joriy etilishini ta’minlash maqsadida:
 1. Belgilansinki:
 2020-yildan boshlab sun’iy suv havzalarida baliq yetishtiradigan baliqchilik xo‘jaliklariga suv resurslaridan foydalanganlik uchun soliq suv obyektidan olingan va qaytarib chiqarilgan suv hajmi o‘rtasidagi farqidan kelib chiqib, qishloq xo‘jaligi yerlarini sug‘orish uchun belgilangan stavkalarda hisoblanadi; 
 kollektor-drenaj suvlaridan olib foydalanilgan suv resurslari soliq solish obyekti hisoblanmaydi;
 baliqchilik xo‘jaliklari va qishloq xo‘jaligi korxonalariga suv resurslaridan foydalanganlik uchun soliqni hisoblash uchun foydalanilgan suvning hajmi haqiqatda iste’mol qilingan hajmdan kelib chiqqan holda Suv xo‘jaligi vazirligi tarkibiga kiruvchi tashkilotlar tomonidan aniqlanadi; 
 Suv xo‘jaligi vazirligi tomonidan har yili suv limitlari belgilanayotganda baliqchilik xo‘jaliklari foydalanishi mumkin bo‘lgan kollektor-drenaj tarmoqlarining ro‘yxati shakllantiriladi hamda Suv xo‘jaligi vazirligining veb-saytida joylashtirib boriladi;
 baliqchilik xo‘jaliklari foydalanishi mumkin bo‘lgan kollektor-drenaj tarmoqlaridagi suvlardan kollektor-drenaj tarmoqlarining loyihaviy parametrlariga rioya qilgan holda foydalanadi.
 2. Suv xo‘jaligi vazirligi:
 foydalanish mumkin bo‘lgan kollektor-drenaj tarmoqlari, undagi suvlarning sho‘rlanish darajasi va sifati doimiy nazorat qilinishi hamda bu to‘g‘risidagi ma’lumotlarni o‘zining rasmiy veb-saytida ko‘rsatib borilishini; 
 sun’iy suv havzalarida baliq yetishtiradigan baliqchilik xo‘jaliklari uchun suv olish limitlari manbalarning taxmin qilingan va haqiqiy suvliligi, shuningdek, baliqchilik xo‘jaliklarining suv iste’moli rejalarini hisobga olgan holda belgilanishini;
 sun’iy suv havzalarida baliq yetishtiradigan baliqchilik xo‘jaliklari, suv yetkazib beruvchi tegishli tashkilotlar va “O‘zbekbaliqsanoat” uyushmasi bilan birgalikda har yili 15-yanvardan kechikmagan muddatda belgilangan tartibda uch tomonlama shartnoma tuzilishini ta’minlasin. 
 3. O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari O‘.I. Barnoyev Qoraqalpog‘iston Respublikasi Vazirlar Kengashi Raisi va viloyatlar hokimlari, Veterinariya va chorvachilikni rivojlantirish davlat qo‘mitasi, Suv xo‘jaligi vazirligi hamda “O‘zbekbaliqsanoat” uyushmasi bilan birgalikda ikki oy muddatda kollektor-drenaj tarmoqlari atrofida sanitariya-muhofaza zonalariga rioya etgan holda 2021-yilga mo‘ljallangan baliqchilik loyihalarini shakllantirsin va ularning amalga oshirilishini ta’minlasin. 
 4. Suv xo‘jaligi vazirligi, Qoraqalpog‘iston Respublikasi Vazirlar Kengashi, viloyatlar va tumanlar hokimliklari o‘z hududida joylashgan qishloq xo‘jaligi korxonalarining suv iste’moli rejalarini ishlab chiqishda sun’iy suv havzalarida baliq yetishtiradigan baliqchilik xo‘jaliklarining suvga bo‘lgan talabini manbalar kesimida (daryo, kanal, kollektor-drenaj tarmoqlari, soy, buloq va boshqalar) hisobga olinishini ta’minlasin.
 5. Suv xo‘jaligi vazirligi Qishloq xo‘jaligi vazirligi va “O‘zbekbaliqsanoat” uyushmasi bilan birgalikda: 
 uch oy muddatda sun’iy suv havzalarida baliq yetishtirish uchun talab etiladigan suv hajmi me’yorlarini ishlab chiqib, tasdiqlash uchun Vazirlar Mahkamasiga kiritsin; 
 2021-2022-yillarda suv tanqisligi sharoitida daryo va kanallardan suv oladigan baliqchilik xo‘jaliklari tomonidan sun’iy suv havzalarida bosqichma-bosqich yangi resurs tejamkor intensiv texnologiyalardan va ikkilamchi suv manbalaridan keng foydalanish amaliyotini joriy etsin. 
 6. Veterinariya va chorvachilikni rivojlantirish davlat qo‘mitasi va Innovatsion rivojlanish vazirligi ikki oy muddatda Baliqchilik ilmiy-tadqiqot institutining Toshkent viloyatida tabiiy va sun’iy suv havzalarining gidrobiologik va gidrokimyoviy tarkibini, omuxta yem sifatini tahlil qilish hamda baliq kasalliklariga tashxis qo‘yish laboratoriyasini tashkil etishga qaratilgan chora-tadbirlar dasturini Vazirlar Mahkamasiga kiritsin.
 Bunda:
 kadrlarni tayyorlash va ularning malakasini oshirish, ularda zamonaviy laboratoriya uskunalaridan foydalanish bo‘yicha bilim va ko‘nikmalarni shakllantirish uchun xorijiy stajirovkalarni tashkil etish; 
 laboratoriyalarni butlash uchun uskunalar, butlovchi qismlar, reagent va reaktivlarning ro‘yxatga muvofiq xaridlarini amalga oshirish;
 baliqchilik sohasida o‘tkazilgan ilmiy-tadqiqot ishlarini xatlovdan o‘tkazish va ilmiy ishlanmalarni tijoratlashtirish;
 laboratoriyalarni tashkil etish, saqlash va xodimlarga ish haqini to‘lash bilan bog‘liq xarajatlarni moliyalashtirish bo‘yicha zarur chora-tadbirlar nazarda tutilsin. 
 7. Ekologiya va atrof-muhitni muhofaza qilish davlat qo‘mitasi Axborot texnologiyalari va kommunikatsiyalarini rivojlantirish vazirligi, Innovatsion rivojlanish vazirligi va “O‘zbekbaliqsanoat” uyushmasi bilan birgalikda 2022-yil 1-yanvarga qadar O‘zbekiston Respublikasi tabiiy suv zaxiralari ixtiofaunasi va suv bioresurslarining yagona ma’lumotlar bankini (keyingi o‘rinlarda — ma’lumotlar banki) tashkil etsin.
 Innovatsion rivojlanish vazirligi Ekologiya va atrof-muhitni muhofaza qilish davlat qo‘mitasi va “O‘zbekbaliqsanoat” uyushmasining ma’lumotlar bankidan foydalanish bo‘yicha ehtiyojlariga muvofiq moliyalashtiriladigan ilmiy loyihalar tanlovining o‘tkazilishini ta’minlasin.
 8. Iqtisodiy taraqqiyot va kambag‘allikni qisqartirish vazirligi manfaatdor vazirlik va idoralar bilan birgalikda tasdiqlangan loyiha-smeta hujjatlariga asosan Baliqchilik ilmiy-tadqiqot institutining moddiy-texnika bazasini mustahkamlash, innovatsion axborot-resurs xonalari, baliqchilikda seleksiya va naslchilik, baliqlarning tabiiy va sun’iy ozuqa sifatini tahlil qilishga ixtisoslashgan laboratoriyalarni barpo etish loyihalarini O‘zbekiston Respublikasining 2021 — 2023-yillarga mo‘ljallangan Investitsiya dasturiga belgilangan tartibda kiritilishini ta’minlasin. 
 9. Veterinariya va chorvachilikni rivojlantirish davlat qo‘mitasi, “O‘zbekbaliqsanoat” uyushmasi va “Ipoteka bank” ATIBning quyidagilarni nazarda tutuvchi takliflariga rozilik berilsin:
 yirik baliqchilik klastyerlarida baliqlarni inkubatsiya qilish, yopiq suv aylanma tizimida, qafaslar, beton basseynlar va tuproq havzalarida intensiv usulda baliq chavoqlari va tovar baliq yetishtirish bo‘yicha baliqchilik xo‘jaliklari rahbarlari va mutaxassislarini o‘qitish maqsadida pullik asosda o‘quv kurslari tashkil etish; 
 baliqchilikka o‘qitish bo‘yicha tayanch auditoriyalar, ko‘rgazmali baliqxonalar tashkil etish, shartnoma asosida ushbu yo‘nalishdagi klastyerlar, fermer xo‘jaliklari xodimlari, shuningdek, intensiv usulda baliq yetishtirayotgan aholini o‘qitishni yo‘lga qo‘yish.
 Belgilansinki, aholi xonadonlarida intensiv usulda baliq yetishtirish loyihalarini amalga oshirish uchun dasturlar doirasida ajratiladigan kreditlar ustuvor ravishda baliqchilikka o‘qitish bo‘yicha kurslarning tegishli sertifikatiga ega bo‘lgan fuqarolarga ajratiladi.
 10. “Ipoteka-bank” ATIBning “Ipoteka Sarmoyasi” MChJ ustav fondidagi ulushi “O‘zbekbaliqsanoat” uyushmasiga o‘tkazilganligi hamda ushbu jamiyat tomonidan quyidagi vazifalar amalga oshirilishi ma’lumot uchun qabul qilinsin:
 baliqchilik sohasida loyihaviy moliyalashtirishni amalga oshirish, shuningdek, yangi loyihalarni ishlab chiqish, mavjud loyihalar (xo‘jaliklar)ning samaradorligini oshirish, ularni moliyalashtirish, lizing xizmatlarini ko‘rsatish, zarur hollarda, loyiha-smeta hujjatlarini, texnik-iqtisodiy asoslarini ishlab chiqishda xorijiy ekspertlarni jalb qilish; 
 intensiv va yarim intensiv usulda baliq yetishtirish, baliq mahsulotlarini qayta ishlash, tayyor va yarim tayyor baliq mahsulotlarini va jahon andozalari asosida oqsilga boy ozuqa ishlab chiqarish bo‘yicha yangi loyihalarni ishga tushirish; 
 baliq chavoqlarini yetishtirish va ko‘paytirish bo‘yicha zamonaviy naslchilik korxonalarini tashkil etish.
 11. Toshkent viloyati hokimligi, Davlat aktivlarini boshqarish agentligi va Investitsiyalar va tashqi savdo vazirligining Toshkent viloyati Chinoz tumanidagi “Chinoz dehqon bozori” MChJning “Yangi Chinoz baliq bozori” filiali bino-inshootlarini tegishli hududi bilan birga (keyingi o‘rinlarda — obyekt), keyinchalik uning negizida baliq va baliq mahsulotlari savdosini tashkillashtirishga mo‘ljallangan zamonaviy savdo kompleksini tashkil etish uchun “Chinoz dehqon bozori” MChJning ustav kapitalidagi davlat ulushini (unga mos keladigan sof aktivlari qiymatini obyektning balans (qoldiq) qiymati miqdorida) kamaytirish hisobiga Davlat aktivlarini boshqarish agentligiga berish to‘g‘risidagi taklifiga rozilik berilsin. 
 Davlat aktivlarini boshqarish agentligi:
 yigirma kun muddatda Toshkent viloyati hokimligi bilan birgalikda obyektning topshirish-qabul qilinishini; 
 bir oy muddatda obyekt negizida sanitariya-epidemiologiya talablariga javob beradigan baliq va baliq mahsulotlari savdosini tashkil etish, tayyor va yarim tayyor mahsulotlarni saqlash uchun muzlatkich uskunalarini qurish bo‘yicha minimal investitsiya majburiyatlarini, shu jumladan yaratiladigan ish o‘rinlari soni yuzasidan takliflar ishlab chiqilishini va tasdiqlash uchun hududiy tanlov komissiyasiga kiritilishini; 
 ikki oy muddatda obyektning investitsiya va ijtimoiy majburiyatlari bilan ommaviy savdolarga bozor qiymati bo‘yicha sotishga joylashtirilishini ta’minlasin. Bunda, obyekt ommaviy savdolarda qo‘yilgan kundan boshlab uch oy mobaynida sotilmagan taqdirda to‘lovlarni 5 yilgacha muddatga teng ulushlarda bo‘lib-bo‘lib to‘lash imkoniyati bilan bozor qiymati bo‘yicha sotilishi nazarda tutilsin.
 12. Veterinariya va chorvachilikni rivojlantirish davlat qo‘mitasi, Iqtisodiy taraqqiyot va kambag‘allikni qisqartirish vazirligi, “O‘zbekbaliqsanoat” uyushmasi baliqchilikka ixtisoslashgan tumanlarda 10 tadan aholi xonadonlarida intensiv usulda baliq yetishtirish loyihalarini amalga oshirish choralarini ko‘rsin.
 Veterinariya va chorvachilikni rivojlantirish davlat qo‘mitasi “O‘zbekbaliqsanoat” uyushmasi bilan birgalikda bir oy muddatda xorijiy tajriba va resurs tejovchi innovatsion texnologiyalar joriy etilishini nazarda tutgan holda aholi xonadonlarida intensiv usulda baliq yetishtirish uchun qo‘llanma (baliq turi, sifati, yetishtirish sxemasi, resurs tejovchi texnologiyalar) ishlab chiqsin. 
 13. Qoraqalpog‘iston Respublikasi Vazirlar Kengashi, viloyat hokimliklari, hududiy “Chorvanasl” markazlari va “O‘zbekbaliqsanoat” uyushmasi:
 bir oy muddatda sektor rahbarlari bilan birgalikda hududlardagi aholi o‘rtasida intensiv usulda baliq yetishtirishning afzalliklari hamda samaradorliklari xususida targ‘ibot va tashviqot ishlarini hamda o‘quv seminarlarini tashkil qilish yuzasidan “Ish reja” ishlab chiqsin;
 aholi xonadonlarida intensiv usulda baliq yetishtirish istagini bildirgan talabgorlar ro‘yxatini shakllantirib, ularga tijorat banklari orqali kredit mablag‘lari olishda amaliy yordam ko‘rsatsin;
 baliq yetishtirishni ta’minlash borasida zarur tadbirlarni o‘z muddatida amalga oshirish bo‘yicha chora-tadbirlarni belgilasin. 
 Suv xo‘jaligi vazirligi va Energetika vazirligi aholi xonadonlarida intensiv usulda baliq yetishtiruvchi tashabbuskorlarga suv va elektr energiyasining uzluksiz yetib borishini ta’minlasin.
 14. Veterinariya va chorvachilikni rivojlantirish davlat qo‘mitasi “O‘zbekbaliqsanoat” uyushmasi bilan birgalikda aholi xonadonlarida intensiv usulda baliq yetishtirish natijalari yuzasidan asoslantirilgan takliflarni 2021-yil 1-sentabrga qadar Vazirlar Mahkamasiga kiritsin.
 15. O‘zbekiston Respublikasi Prezidentining va O‘zbekiston Respublikasi Hukumatining ayrim hujjatlariga ilovaga muvofiq o‘zgartirish va qo‘shimcha kiritilsin.
 16. Mazkur qaror ijrosini ta’minlash maqsadida:
 a) suv xo‘jaligi vaziri Sh. Xamroyev: 
 baliqchilik xo‘jaliklari bilan suvdan foydalanish bo‘yicha shartnoma tuzilishi va ularga belgilangan suv miqdori kafolatli yetkazib berilishini, shuningdek, ular tomonidan haqiqatda iste’mol qilingan suvning hajmlari aniqlanishini;
 baliqchilik xo‘jaliklari tomonidan foydalanish mumkin bo‘lgan kollektor-drenaj tarmoqlari ro‘yxatining har yili shakllantirilishini, shuningdek, ular haqidagi ma’lumotlarning vazirlikning veb-saytida joylashtirib borilishini;
 Qishloq xo‘jaligi vazirligi va “O‘zbekbaliqsanoat” uyushmasi bilan birgalikda baliqchilik xo‘jaliklari tomonidan sun’iy suv havzalarida resurs tejamkor texnologiyalar va ikkilamchi suv manbalaridan keng foydalanish amaliyoti joriy etilishini ta’minlasin;
 b) Veterinariya va chorvachilikni rivojlantirish davlat qo‘mitasi raisi B. Norqobilov — aholi xonadonlarida intensiv usulda baliq yetishtirish loyihalarini amalga oshirish hamda ularning ko‘nikmalarini yanada rivojlantirish maqsadida qo‘llanmalar ishlab chiqilishini ta’minlasin;
 v) Toshkent viloyati hokimi R. Xolmatov va Davlat aktivlarini boshqarish agentligi direktori S. Bekenov — “Chinoz dehqon bozori” MChJ negizida salohiyatli investorlarni jalb qilgan holda baliq mahsulotlari savdosini tashkillashtirishga mo‘ljallangan zamonaviy savdo kompleksini tashkil etsin;
 g) Qoraqalpog‘iston Respublikasi Vazirlar Kengashi Raisi va viloyatlar hokimlari — kollektor-drenaj suv tarmoqlari atrofida sanitariya-muhofaza zonalariga rioya etgan holda baliqchilik loyihalarini amalga oshirish choralarini ko‘rsin. 
 17. Mazkur qarorning ijrosini nazorat qilish O‘zbekiston Respublikasining Bosh vaziri A.N. Aripov zimmasiga yuklansin.
 Ushbu qaror natijadorligi to‘g‘risida 2020-yil 1-dekabrga qadar va 2021-yilning har choragi yakuni bo‘yicha O‘zbekiston Respublikasi Prezidentiga axborot berilsin.
 1. O‘zbekiston Respublikasi Prezidentining 2018-yil 6-noyabrdagi “Baliqchilik sohasini yanada rivojlantirishga doir qo‘shimcha chora-tadbirlar to‘g‘risida”gi PQ-4005-son qarori 5-bandining birinchi xatboshisi quyidagi tahrirda bayon qilinsin: 
 “Baliqchilik loyihalari (akvakultura yo‘nalishidagi) hajmi va uni amalga oshirish uchun zarur bo‘lgan valyuta turidan qat’i nazar, tijorat banklari tomonidan 2019 — 2022-yillarda ajratilayotgan kredit foizi uchun Tadbirkorlik faoliyatini qo‘llab-quvvatlash davlat jamg‘armasi hisobidan kompensatsiya berishning quyidagi tartibi o‘rnatilsin”.
 2. Vazirlar Mahkamasining 2017-yil 7-avgustdagi 593-son qarori bilan tasdiqlangan “O‘zbekbaliqsanoat” uyushmasining Baliqchilikni rivojlantirish jamg‘armasini shakllantirish va uning mablag‘laridan foydalanish tartibi to‘g‘risidagi Nizomning 6-bandi quyidagi mazmundagi xatboshi bilan to‘ldirilsin: 
 “tabiiy va sun’iy suv havzalarida baliqchilik faoliyati bilan shug‘ullanayotgan tadbirkorlarning faoliyatini qonuniylashtirish maqsadida mazkur suv havzalari bo‘yicha kadastr hujjatlarini tuzish va ro‘yxatdan o‘tkazish”.
 baliqchilik xo‘jaliklari va qishloq xo‘jaligi korxonalari tomonidan foydalanilgan suvning haqiqatda iste’mol qilingan hajmini aniqlash imkoni bo‘lmaganda, 2020-yilda suv resurslaridan foydalanganlik uchun soliq bazasi belgilangan suvni iste’mol qilish normativlarining 50 foizi miqdorida belgilanadi;